Sebastian Vettel i en Formel 3 Euroseries-bil i 2006, med Red Bull som framtredende sponsor
**Red Bull Junior Team** er et program som drives av energidrikkselskapet Red Bull GmbH og har som formål å identifisere potensielle framtidige racingstjerner innen formelbilracing. De unge lovende førerne som er en del av programmet mottar finansiering og støtte fra Red Bull mens de konkurrerer i lavere formelbilklasser. 

Programmet har vært vellykket i den forstand at det har brakt en rekke førere fram til Formel 1. I 2004 ble Christian Klien den første Red Bull-junioren som kjørte i Formel 1, mens Sebastian Vettel i 2008 ble den første Red Bull-junioren som vant et Formel 1-løp, Italias Grand Prix. Vettel er dog den eneste Red Bull-junioren som per 2013 har vunnet et Formel 1-løp. Red Bull eier to team i Formel 1, hovedteamet Red Bull Racing, samt Scuderia AlphaTauri, det tidligere Minardi-teamet som ble kjøpt i 2005 med det spesifikke formål å gi plass i Formel 1 for de unge førerne i juniorprogrammet.

Red Bull Junior Team ble opprettet i 2001 som Red Bulls europeiske førerprogram. Det lignende **Red Bull Driver Search**, som nå er lagt ned, var en amerikansk versjon basert på samme ide. Det var i drift fra 2002 til 2005, og blant førerne som deltok var Scott Speed, som kjørte i Formel 1 for Toro Rosso i 2006 og 2007.

*Red Bull Junior Team* var også det offisielle navnet til RSM Marko, et team som deltok i Formel 3000 mellom 1999 og 2003, sponset av Red Bull og drevet av Helmut Marko.

Red Bull Junior Team-førere som har gått videre til Formel 1
------------------------------------------------------------

Christian Klien kjører for Red Bull Racing under USAs Grand Prix 2005

| Fører | År | Team |
| --- | --- | --- |
| Brasils flagg Enrique Bernoldi | 2001–2002 | Arrows |
| Østerrikes flagg Christian Klien | 2004–2006, 2010 | Jaguar, Red Bull Racing, HRT |
| Indias flagg Narain Karthikeyan | 2005, 2011–2012 | Jordan, HRT |
| Østerrikes flagg Patrick Friesacher | 2005 | Minardi |
| Nederlands flagg Robert Doornbos | 2005–2006 | Minardi, Red Bull Racing |
| Italias flagg Vitantonio Liuzzi | 2005–2007, 2009–2011 | Red Bull Racing, Scuderia Toro Rosso, Force India, HRT |
| USAs flagg Scott Speed | 2006–2007 | Scuderia Toro Rosso |
| Tysklands flagg Sebastian Vettel | 2007–d.d. | BMW Sauber, Scuderia Toro Rosso, Red Bull Racing, Scuderia Ferrari, Aston Martin |
| Sveits’ flagg Sébastien Buemi | 2008–2011 | Scuderia Toro Rosso |
| Spanias flagg Jaime Alguersuari | 2009–2011 | Scuderia Toro Rosso |
| Indias flagg Karun Chandhok | 2010–2011 | HRT, Lotus |
| Australias flagg Daniel Ricciardo | 2011–d.d. | HRT, Scuderia Toro Rosso, Red Bull Racing, Renault, McLaren |
| Frankrikes flagg Jean-Éric Vergne | 2012–2014 | Scuderia Toro Rosso |
| Russlands flagg Daniil Kvjat | 2014-2020 | Scuderia Toro Rosso, Red Bull Racing, Scuderia AlphaTauri |
| Frankrikes flagg Pierre Gasly | 2017 - d.d. | Scuderia Toro Rosso, Red Bull Racing, Scuderia AlphaTauri |
| Thailands flagg Alexander Albon | 2019-2020, d.d. | Scuderia Toro Rosso, Red Bull Racing, Williams Racing |
| Japans flagg Yūki Tsunoda | 2021-d.d. | Scuderia AlphaTauri |

Referanser
----------

1. ↑  «Red Bull swoop for Minardi deal». *BBC Sport*. BBC. 10. september 2005. Besøkt 7. desember 2013.

Eksterne lenker
---------------

* Red Bull Junior Team
* Red Bull Racing